钦定古今图书集成/明伦汇编/氏族典/第458卷 > 《史记》 > 《秦本纪》
## 钦定古今图书集成/明伦汇编/氏族典/第458卷 > 《史记》 > 《秦本纪》

秦之先，帝颛顼之苗裔孙曰女修。女修织，元鸟陨卵，
女修吞之，生子大业。大业取少典之子，曰女华。女华
生大费，与禹平水土。已成，帝锡元圭。禹受曰：“非予能
成，亦大费为辅。”帝舜曰：“咨尔费，赞禹功，其赐尔皂游。
尔后嗣将大出。”乃妻之姚姓之玉女。大费拜受，佐舜
调驯鸟兽，鸟兽多驯服，是为柏翳。舜赐姓蠃氏。大费
生子二人：一曰大廉，实《鸟俗》氏；二曰若木，实费氏。其
元孙曰费昌，子孙或在中国，或在夷狄。

〈注〉《索隐》曰：若木以王父字为“费氏”也。